b"\n_START_ARTICLE_\nInter-Parliamentary Union\n_START_PARAGRAPH_\nInter-Parliamentary Union (IPU) (dansk: Den Interparlamentariske Union) er en international organisation for suver\xc3\xa6ne staters parlamenter. 143 nationale parlamenter er medlemmer, mens der er 7 associerede medlemmer (bl.a. Europa-Parlamentet)._NEWLINE_IPU blev grundlagt i Gen\xc3\xa8ve i 1889 af britiske William Randal Cremer og franske Fr\xc3\xa9d\xc3\xa9ric Passy, hvilket g\xc3\xb8r den til verdens \xc3\xa6ldste forum for multilaterale politiske forhandlinger. Hovedkvarteret er stadig beliggende i Gen\xc3\xa8ve._NEWLINE_Organisationen har til form\xc3\xa5l at virke for parlamenternes udvikling og demokrati og at fremme dialogen mellem verdens parlamenter. IPU arbejder desuden for at sikre overholdelse af menneskerettighederne med s\xc3\xa6rligt fokus p\xc3\xa5 parlamentarikere. IPU afholder to \xc3\xa5rlige kongresser._NEWLINE_Folketinget har nedsat en dansk interparlamentarisk gruppe, der fungerer som Danmarks delegation ved IPU's kongresser. Gruppen neds\xc3\xa6ttes efter hvert folketingsvalg og ledes som Folketingets udvalg af en formand og n\xc3\xa6stformand. Gruppen har yderligere 15 medlemmer og 11-13 stedfortr\xc3\xa6dere. Formand er p.t. Kristian Pihl Lorentzen fra Venstre."